
Dėl Darbo užmokesčio ir personalo administravimo informacinės sistemos (DUPA IS) sukūrimo ir diegimo paslaugų pirkimo

Teikiame atsakymus į klausimus ir informaciją apie pirkimo sąlygų tikslinimą vykdomame Darbo užmokesčio ir personalo administravimo informacinės sistemos (DUPA IS) sukūrimo ir diegimo paslaugų pirkime (toliau – Pirkimas).
Siekdami išvengti turinio interpretacijų, tiekėjų klausimus cituojame tiksliai taip, kaip buvo pateikti CVP IS priemonėmis (tekstas neredaguotas). 






	Eil. Nr.
	Nuoroda į pirkimo dokumentus
	Klausimas, rekomendacija ar pastaba
	Perkančiosios organizacijos atsakymas į klausimą / Informacija apie pirkimo dokumentų tikslinimą

	1. 
	Sutarties BS 1.3 punktas  „Dokumentų viršenybė“
	Komentuojamoje Sutarties normoje nustatyta Techninės specifikacijos viršenybė prieš visus kitus Sutarties dokumentus.
Atkreipiame Perkančiosios organizacijos dėmesį, kad įprasta rinkos praktika yra ir juridinės technikos požiūriu pagrįsčiausia būtų visišką pirmenybę suteikti Sutarties SS, kurių priedu yra TS. TS yra labai sudėtingas ir techninio turinio dokumentas, kuris negali paneigti Sutarties esminių sąlygų, nustatytų SS dalyje, pvz., esant korektūros ar kitokiai atsitiktinei klaidai. TS atitikimą Sutarties SS daliai privalo užtikrinti abiejų Sutarties Šalių atsakingi darbuotojai ir patarėjai, tačiau nepagrįsta ir nereikalinga tikėtis ir de facto reikalauti, kad Šalių vadovai, pasirašantys Sutartį kaip teisiškai įpareigojantį dokumentą, patys turės tai atlikti, nes bus už tai atsakingi.
Remdamiesi išdėstytais argumentais, siūlome BS 1.3 punkte (konkrečiai 1.3.1.1 – 1.3.1.2 p.p.) nustatyti, kad pirmenybę turi Sutarties SS ir tik po to TS.
	Nesutinkame su rekomendacija. Kaip ir nurodote, Techninė specifikacija yra sudėtingas ir techninio turinio dokumentas, tačiau pirkime – tai esminis dokumentas, kadangi Techninėje specifikacijoje aprašytas perkamas objektas ir reikalavimai pirkimo rezultatui pasiekti, dėl kurio ir sudaroma pirkimo sutartis. Techninėje specifikacijoje ir pirkimo sutartyje aprašomi skirtingi sutarties vykdymo aspektai ir sutartis tik papildo Techninės specifikacijos reikalavimus tarpusavio santykių reguliavimu sėkmingam pirkimo rezultato pasiekimui – perkamo objekto sukūrimui pagal techninės specifikacijos reikalavimus. 

	2. 
	Sutarties terminas ir vykdymo algoritmas
	Nei Sutarties SS, nei jos TS nėra nustatytas Sutarties galiojimo maksimalus terminas, taip pat nėra nustatyta atskirų paskesnių Sutarties etapų („Prieaugių“, užsakymų) aktyvavimo (pateikimo) terminai ir tvarka. Pagal esamas TS Lentelėje 1 nuostatas galimas toks Sutarties vykdymo scenarijus: 12 mėn (Prieaugis I) + 18 mėn. (Prieaugis II) + 18 mėn. (Prieaugis III) + 12 mėn. (garantinis laikotarpis), be to, galimi laiko tarpai tarp etapų (Prieaugių) įvykdymo ir naujo pradėjimo (t.y. užsakymo kitam pateikimo).
Suprantame ir priimame tai, kad Perkančioji organizacija nenori įsipareigoti dėl paskesnių Prieaugių ir Papildomų paslaugų užsakymo Sutarties sudarymo metu. Tačiau atkreipiame Perkančiosios organizacijos dėmesį į tai, kad toks neapibrėžtumas padaro praktiškai neįmanomu Tiekėjo šaliai tinkamai pasirengti jų vykdymui, nes jie pareikalaus esminių žmogiškųjų išteklių (kompetencijų), kurie negali būti priskiriami konkrečiam etapui staiga. Bet kuriuo atveju, esant tokiam neapibrėžtumui, pačiai Perkančiajai organizacijai pasiūlymas reikšmingai pabrangs, jei apskritai pirkimo dalyviai nuspręs tokius teikti.
Remdamiesi nurodytais argumentais, siūlome Sutarties SS: 
(i)	įsakmiai nustatyti maksimalų Sutarties terminą (pvz., mėnesių skaičiumi), taip pat 
(ii)	nustatyti, kad po 1 etapo (arba ir jo metu) paskesni Prieaugiai gali būti užsakomi tik pateikus atitinkamą pranešimą (užsakymą) dėl to Tiekėjui ne mažiau kaip prieš šešis mėnesius iki atitinkamo Prieaugio pradžios. 
Kitas svarbias Sutarties vykdymo sąlygas ir tvarką, įskaitant Papildomų paslaugų teikimo ypatumus, Šalys nustatytų Projekto vykdymo reglamente (SS 10.1 p.).
	Paaiškiname, kad maksimalus sutarties galiojimas yra numatytas skelbimo apie pirkimą 5.1.3 punkte – 36 mėn.
Planuojama, kad prieaugių užsakymas, jeigu išliks poreikis, būtų pateiktas iškart pasirašius sutartį, bet ne vėliau kaip per 6 mėn. nuo Sutarties įsigaliojimo dienos. Siekiant Pirkimo sąlygų aiškumo, patikslinime Sutarties SS 4.3 punktą ir jį išdėstome taip:
„Užsakymų teikimo tvarka taikoma Paslaugoms, nurodytoms „Paslaugų kiekis, kaina, įkainiai“ lentelės 1.2, 1.3 ir 2 punktuose. 
Užsakymai Paslaugoms, nurodytoms „Paslaugų kiekis, kaina, įkainiai“ lentelės 1.2, 1.3 punktuose, teikiami raštu šalių nurodytais kontaktais ir gali būti pateikti ne vėliau kaip per 6 mėn. nuo Sutarties įsigaliojimo dienos.
Paslaugoms, nurodytoms „Paslaugų kiekis, kaina, įkainiai“ lentelės 2 punkte, užsakymų tvarka nustatyta Sutarties priede „Techninė specifikacija“.“
 


	3. 
	Prieaugių įgyvendinimo terminas
	Ar teisingai suprantame, kad neprasitęsus finansavimo projektui, antro ir trečio prieaugių įgyvendinimo terminas būtų sutrumpintas iki 12 mėnesių, t. y. iki 2026 m. gegužės 30 d.?
Ar teisingai suprantame, kad jei užtruktų pirkimo procesai ir sutartis būtų pasirašyta po 2025 m. gegužės mėnesio, tai visų prieaugių terminas gali būti trumpesnis nei 12 mėnesių?
	Suprasdami Pirkimo objekto sudėtingumą bei galimas kilti rizikas, projekto finansavimo laikotarpio (ne)pratęsimas neturės įtakos Pirkimo sąlygose nustatytiems terminams. 
Paaiškiname, kad prieš užsakant  II ir III prieaugius, t.y. savitarnos portalo ir integracijų su išorės sistemomis įgyvendinimą bus vertinamos užsakomų dalių finansavimo galimybės ir rizikos.

	4. 
	Sutarties vykdymo tvarka
	Sutartyje nėra numatyta jos vykdymo priežiūros tvarka ir būdas, kylančių problemų eskalavimo ir sprendimo procedūra – pvz., dvišalė Sutarties vykdymo priežiūros komisija ar pan. Mūsų nuomone, bendros ir esminės sąlygos turėtų būti numatytos pačioje Sutartyje, nes Projekto valdymo reglamentas (SS 10.1 p.) yra tik jos vykdymo dokumentas.
	Manome, kad tinkamai sutarties vykdymo priežiūrai yra pakankamas Projekto valdymo reglamentas, kuriame turi būti aptarti Techninės specifikacijos Lentelės Nr. 4 „Planuojami projekto veiklos ir rezultatai“ 1.1 p. nustatyti aspektai, apimant bet apsiribojant darbų grafiku, atsakomybėmis, komunikacijos planu, projekto valdymo įrankiais, kokybės užtikrinimo planu ir kt. Techninėje specifikacijoje nustatytos privalomos reglamento dalys, tačiau gali būti papildomas ir kita, su sutarties vykdymu susijusia informacija. Be to, Pirkėjas viešųjų pirkimų būdu planuoja įsigyti DUPA IS kūrimo ir diegimo techninės priežiūros paslaugas, kurios padės problemų kėlimo ir sprendimo procese.

	5. 
	Sutarties nutraukimas Pirkėjo iniciatyva nesant Tiekėjo kaltės
BS 22.2.2.3 – 22.2.2.9 p.p.
	Komentuojamos Sutarties BS nuostatos numato vienašališką Sutarties nutraukimą Pirkėjo iniciatyva nesant Tiekėjo kaltės.
Tiekėjas teiks pasiūlymą remdamasis esmine prielaida ir pagrįstu lūkesčiu, kad Pirkėjas užsakys minimalų privalomą paslaugų kiekį (už atitinkamą kainą, t.y. TS 1 lentelės dalį „Prieaugis I“).
Prašome paaiškinti ir patvirtinti kaip pagal komentuojamas Sutarties BS nuostatas dėl vienašališko Sutarties nutraukimo atvejais tai būtų taikoma praktiškai, ir kaip būtų apsaugoti (užtikrinti) teisėti ir pagrįsti Tiekėjo lūkesčiai tokio ankstyvo Sutarties nutraukimo atveju (t.y. Tiekėjui nesuteikus dar minimaliai įsipareigoto užsakyti paslaugų kiekio/kainos).
	Pažymime, kad sutarties nutraukimas yra kraštutinė taikytina priemonė. Pirkėjas skelbia šį pirkimą tikėdamasis pirkimo sutartį įgyvendinti sėkmingai ir pasiekti numatytus rezultatus. Tačiau įvertinus teisinę ir organizacinę aplinką, galimas kilti rizikas, Sutartyje privalome numatyti nuostatas, leidžiančias nutraukti Sutartį. Atkreipiame dėmesį, kad šalių teisės ir pareigos Sutarties nutraukimo atveju nurodytos sutarties bendrosios dalies 22.4 dalyje. 

	6.  
	Atsiskaitymo su Tiekėju tvarka
SS 5.5.3 punktas
SS 5.5.4 punktas
	Komentuojamas SS 5.5.3 punktas pateikia nuorodą į SS 5.5.2 punktą. Atkreipiame Perkančiosios organizacijos dėmesį, kad 5.5.2 punkte nurodytas atsiskaitymo algoritmas susietas unikaliomis 1 etapui teikmenomis (paslaugų rezultatais), kurie, mūsų nuomone, nebus taikomi paskesniems Prieaugiams. Siūlome patikslinti SS 5.5.3 punktą, nustatant, kad atsiskaitymo tvarka pagal jo metu įvykdytus etapus (teikmenas, rezultatus) bus nustatyta konkrečiame Šalių suderintame Prieaugio užsakyme.
Atitinkamai siūlome patikslinti ir SS 5.5.4 punktą, išbraukiant žodį „tarpinius“ ties mokėjimais, ir įsakmiai nurodyti, kad atsiskaitymo tvarka ir sąlygos pagal užsakytų Paslaugų teikmenas bus nustatytos konkrečiame Šalių suderintame Papildomų paslaugų užsakyme.
	Paaiškiname, kad Sutarties priede „Paslaugų kiekis, įkainiai“ lentelės 1.2, 1.3 punktuose nurodytoms Paslaugoms - Savitarnos portalo ir Integracijų su išorės sistemomis sukūrimui ir diegimui turi būti taikomas toks pats etapiškumas kaip ir 1 etapui. 
Atsižvelgiant į tai, kad vystymo (papildomos) Paslaugos bus užsakomos pagal atskirus užsakymus ir bus taikomas pasiūlyme ir sutartyje nurodytas valandinis įkainis, žodis „tarpinis“ suteikia galimybę mokėti už faktiškai atliktą užsakymą ir jam sugaištą faktinį valandų skaičių. Siekiant pirkimo sąlygų aiškumo ir skaidrumo, manome, kad apmokėjimo sąlygos turi būti nustatytos iš anksto sutartyje.  

	7. 
	Šalių atsakomybės ribojimas
BS 17.2 p.
	Komentuojamoje Sutarties sąlygoje nėra nustatytas Šalių atsakomybės apribojimas tiesioginiais nuostoliais, taip pat nustatoma maksimali atsakomybės riba lygi Pradinei Sutarties vertei.
Esame nuolatinis Lietuvos viešųjų pirkimų rinkos dalyvis ir pažymime, kad analogiškose sutartyse ir sandoriuose visuotinai taikoma ir geriausia rinkos praktika yra šalių civilinės atsakomybės apribojimas tiesioginiais nuostoliais (greta jos apribojimo maksimalia suma, plg. LR CK 6.251 str. 1 d.). Taip pat atkreipiame Prekančiosios organizacijos dėmesį į tai, kad nesant tokio apribojimo, atsakingi rinkos dalyviai apskritai negali teikti pasiūlymo dėl vidaus rizikos vertinimo procedūrų neatitikties.
Taip pat pažymime, kad atsakomybės apribojimai maksimalia verte ir tiesioginiais nuostoliais turi būti taikomi ir duomenų tvarkymo santykiui (susitarimui), nes duomenų tvarkymo santykis yra bendro sandorio dalis, jis nėra papildomai atlyginamas Tiekėjui ir tokia asmens duomenų tvarkymo sutartis (susitarimas) yra tik akcesorinė pagrindinės Sutarties atžvilgiu, todėl duomenų tvarkymo santykiui ir rizikoms turi būti taikomos bendros sutartinės teisinės rizikų valdymo priemonės.
Kadangi Pirkėjas įsipareigoja užsakyti tik dalį paslaugų pagal Sutartį, Sutarties kaina gali iš esmės skirtis nuo Pradinės sutarties vertės. Todėl manome, kad maksimali atsakomybės riba pagal Sutartį turi būti susieta su faktine Sutarties kaina, o ne su Pradine Sutarties verte.
Atsižvelgdami į nurodytus argumentus, siūlome Sutarties SS dalyje patikslinti komentuojamą Sutarties BS 17.2 punktą taip (pakeitimai atitinkamai pažymėti):
„17.2. Netesybų sumokėjimas ir (ar) Sutarties įvykdymo užtikrinimo gavimas nepanaikina Šalies teisės reikalauti, kad kita Šalis kompensuotų jos patirtus nuostolius. Šioje Sutartyje nustatytos netesybos yra laikomos minimaliais, neįrodinėtinais Šalių nuostoliais. Kiekviena iš Šalių turi teisę gauti iš kitos Šalies tiesioginių nuostolių, atsiradusių dėl kitos Šalies netinkamo įsipareigojimų pagal Sutartį vykdymo ar nevykdymo, neviršijant Pradinės Sutarties kainos vertės be PVM (BS 1.1.1.10 p.), jei teisės aktai nenumato, kad privalo būti kompensuota didesnė suma. Šiame punkte numatytas atsakomybės ribojimas netaikomas, jei žala atsirado dėl konfidencialumo įsipareigojimų, asmens duomenų apsaugą reglamentuojančių teisės aktų ar intelektinės nuosavybės teisių pažeidimo.“
	Atkreipiame dėmesį, kad Jūsų komentuojama sąlyga yra standartinė Viešųjų pirkimų tarnybos patvirtintos Paslaugų viešojo pirkimo-pardavimo sutarties sąlyga. Taip pat pažymime, kad Pirkėjo įsipareigojamos įsigyti paslaugos sudaro reikšmingtą sutarties dalį ir pagal poreikį užsakomos paslaugos sudaro nežymią sutarties dalį. Taip pat pažymime, kad nuostolių atlyginimo institutas skirtas kompensuoti patirtą žalą, todėl manome, kad komentuojama sutarties nuostata neturi būti koreguojama, kadangi atitinka proporcingumo principą. 
Taip pat nesutinkame, kad asmens duomenų apsaugą reglamentuojančių teisės aktų pažeidimų atveju turi būti taikomas tas pats nuostolių atlyginimo ribojimas. Pažymėtina tai, kad perkamo objekto rezultatas – sukurta darbo užmokesčio ir personalo valdymo informacinė sistema, kuria naudosis visi viešojo sektoriaus darbuotojai - bus kaupiami, saugomi ir apdorojami jų asmens duomenys. Atsižvelgiant į tai – sutarties nuostata nebus koreguojama.

	8. 
	Pirkėjo atsakomybė
SS 5.5.1 p.
	Komentuojama Sutarties nuostata reiškia, kad Pirkėjui vėluojant atsiskaityti su Tiekėju, Tiekėjas negalės reikalauti delspinigių per pratęstą 60 dienų terminą. Manome, kad Pirkėjas turi pats prisiimti tokią riziką ir būti atsakingas pagal Sutartį įprasta tvarka. Tiekėjui tai svarbus dalykas, atsižvelgiant į tai, kad atsiskaitymai pagal pirmą etapą vyks ne kas mėnesį, o bus siejami su teikmenomis, kurių parengimas užtruks keletą mėnesių.

Atsižvelgdami į nurodytus argumentus, siūlome išbraukti komentuojamo SS 5.5.1 punkto 2 ir 3 sakinius.
	Negalime sutikti su korekcija, kadangi Pirkėjas yra biudžetinė įstaiga, priklausanti nuo valstybės ir kitų finansavimo šaltinių. Atkreipiame dėmesį, kad 60 dienų apmokėjimo terminas galės būti taikomas  susidarius objektyviai pagrįstoms aplinkybėms dėl finansavimo iš trečiųjų šalių vėlavimo. Pirkėjas yra suinteresuotas tinkamu ir savalaikiu sutarties įgyvendinimu ir sieks visomis Pirkėjui įmanomomis priemonėmis kuo greičiau atsiskaityti su Tiekėju.

	9. 
	Sutarties kainos (įkainių) perskaičiavimas
SS 4 priedas „Kainos ir įkainių perskaičiavimo sąlygos”
	SS 4 priedas „Kainos ir įkainių perskaičiavimo sąlygos”
Komentuojamame priede numatytas Sutarties kainos (įkainių) perskaičiavimo žingsnis yra 10 proc.
Pažymime, kad įprasta rinkos praktika yra 5 procentai tokiais atvejais. Manome, kad 10 proc vertė yra akivaizdžiai per aukšta ir nepalanki Tiekėjui, ypač atsižvelgiant į numanomą Sutarties trukmę.
Prašome sumažinti perskaičiavimo žingsnio vertę nuo 10 proc iki 5 proc.
	[bookmark: _Hlk187699791]Įvertinus Valstybės duomenų agentūros duomenis, kad  2020-2023 metų vidutinis mėnesinis bruto darbo užmokestis šalies ūkyje (be individualių įmonių) didėjimas kasmet viršijo 10 proc., nustatyta 10 proc. riba, kuri mūsų nuomone yra pakankama kainos pokyčio reguliavimui. 

	10. 
	Esminio Sutarties pažeidimo sąvoka
SS 12.2.9 p.
	Komentuojamame Sutarties punkte nurodyti galimi Sutarties pažeidimai paprastai būna tik formalūs ir savo pasekmėmis neesminiai. Už juos jau ir taip numatytos netesybos (baudos), ir kiekvienu atveju Pirkėjas pats turės teisę vertinti ir spręsti, ar toks pažeidimas yra esminis. Nustatymas Sutartyje a priori tokių pažeidimų esminiais yra labai nepalanku Tiekėjui, ir tai nėra pagrįsta dėl jau nurodytų argumentų.
	Negalime sutikti su pastaba, kad pažeidimai dėl konkurencijos, intelektinės teisės, konfidencialumo yra tik formalūs ir neesminiai. Atkreipiame dėmesį, kad Nacionalinis bendrųjų funkcijų centras, LR Vyriausybės nutarimu Dėl Lietuvos Respublikos kibernetinio saugumo įstatymo įgyvendinimo (2018-08-13, Nr. 818), yra įtraukta į Saugiojo valstybinio duomenų perdavimo tinklo naudotojų sąrašą, todėl konfidencialios informacijos atskleidimas gali kelti grėsmę nacionaliniam saugumui. Taip pat Pirkėjui dėl projekto rezultatų tęstinumo svarbus intelektinių teisių įgyvendinimas sutartyje nustatyta tvarka. Atsižvelgiant į aukščiau nurodytus argumentus, manome, kad komentuojama sutarties nuostata yra reikalinga ir susijusi su Pirkimo objektu. Tikimės, kad tiekėjas bus pajėgus ir kompetentingas įvykdyti sutartį be jokių pažeidimų.

	11. 
	Pasiūlymo forma A dalis
	
	Pirkėjas savo iniciatyva tikslina Pasiūlymo A dalies formą, papildant formą 6 dalimi “Socialiai atsakingo pirkimo reikalavimai”. Atitinkamai keičiasi numeracija:   “Pasiūlymo galiojimo terminas” tampa 7 dalimi, o Pasiūlymo formos priedai” – 8 dalimi. Korekcijos reikalingos siekiant tiekėjui užtikrinti galimybę pažymėti taikytinas socialinio kriterijaus priemones.




PRIDEDAMA:
1. Pasiūlymo A dalies forma (aktuali redakcija nuo 2025-01-15)
2. [bookmark: _GoBack]Sutarties SS dalis (aktuali redakcija nuo 2025-01-15)

